追和元微之春餘遣興示王覺民
作者：王之道
朝代：宋

paragraphs: 物態有榮悴，時令互消長。
墮身名利場，魚鳥在羅網。
豈無金屈巵，聽此石方響。
殘花日晴陰，落絮風下上。
春事雖已闌，餘芳尚堪賞。
我有臨溪亭，疏櫺爲君敞。
青青小荷錢，雅與水相養。
狂吟醉題壁，縱步懶扶杖。
仰止李謫仙，筆端走群象。
九原不可作，夜夢見精爽。
栖栖亦固矣，君子坦蕩蕩。
相期醉酴醿，偕來衆無鞅。